પેટ્રોલ-ડિઝલ કિંમતોમાં ઘટાડો નહીં કરવાના મોદી સરકારના ઈરાદાઓને જોતા કોંગ્રેસ હવે મોંઘવારી વિરૃદ્ધનું અભિયાન આગળ વધારશે. મોંઘવારીના મુદ્દે ભાજપાને ઘેરવા માટે બીજા તબક્કામાં રાજ્યોમાં વિરોધની તૈયારી કરે છે. કોંગ્રેસ પ્રમુખ રાહુલ ગાંધી રાજ્યોમાં પણ વિરોધ પક્ષોના સહયોગથી સરકાર વિરૃદ્ધ આંદોલન ચલાવવાની તૈયારીમાં છે. મોંઘવારી વિરૃદ્ધ વિપક્ષી મોર્ચાને રાજ્યોમાં પ્રભાવશાળી બનાવવાની કોંગ્રેસની આ રણનિતી ઉપર રાહુલે શરદ પવાર સાથે પણ વાત કરી છે. જે રીતે વિરોધ પક્ષોની ભાગીદારીના કારણે ભારત બંધને સફળતા મળી તેથી શરદ પવાર પણ આંદોલનને આગળ વધારવા વિપક્ષી સહયોગની તરફેણમાં છે. કોંગ્રેસનું માનવું છે કે, સરકારની પ્રજા વિરોધી નિતીઓ વિરૃદ્ધ વિપક્ષો એક થવાથી સત્તામાં બેઠેલા લોકો પર કિંમતો ઘટાડવાનું દબાણ વધશે જ સાથે સાથે આવનાર લોકસભાની ચૂંટણીમાં વિરોધ પક્ષોને છૂટા પાડવાના ભાજપા અને મોદીના પ્રયાસોને નિષ્ફળ કરવાનો સંદેશ પણ આપી શકશે.